Sewe sterf in Soshanguve-ongelukArgieffoto Vier mans en drie vroue is Saterdagoggend dood en 10 ander beseer tydens ŉ ongeluk in Soutpanweg, Soshanguve, noord van Pretoria. Die Padverkeersbestuurskorporasie (PVBK) het gesê die ongeluk het gebeur toe ŉ bakkie en ŉ minibus mekaar getref het. “Drie van die sewe oorledenes was in die bakkie en die ander vier persone en alle beseerdes het in die minibus gery,” het Simon Zwane, woordvoerder van die PVBK, gesê. “Die bestuurders van die voertuie is onder die oorledenes.” Die beseerdes is na nabygeleë hospitale geneem. “ŉ Span van die PVBK is besig met ŉ ondersoek om die oorsaak van die ongeluk te bepaal. Die padwaardigheid van die bakkie het vermoedelik ŉ rol gespeel, aangesien die voertuig in ŉ swak meganiese toestand was,” het Zwane gesê.